# Smernica č. 19/2024 o súťažiach a predmetových olympiádach

Gestorský útvar: odbor mládeže, zdravia a pohybových aktivít, tel. č.: 02/59374771 ev. č.: 2024/16306:2-E9171

Minister školstva, výskumu, vývoja a mládeže podľa čl. 12 ods. 2 písm. b) piateho bodu a písm. f) druhého bodu Organizačného poriadku Ministerstva školstva, výskumu, vývoja a mládeže Slovenskej republiky, § 14 ods. 6 písm. n) zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov a § 4b zákona č. 597/2003 Z. z. o financovaní základných škôl, stredných škôl a školských zariadení v znení neskorších predpisov vydáva túto smernicu:

### Predmet úpravy

1. Táto smernica upravuje
   * 1. schvaľovanie, organizovanie, riadenie a finančné zabezpečenie súťaží detí a žiakov škôl a školských zariadení a predmetových olympiád žiakov škôl (ďalej len „súťaž“) a
     2. postup pri poskytnutí finančných prostriedkov za mimoriadne výsledky žiakov.
2. Pri schvaľovaní, organizovaní, riadení a finančnom zabezpečení športových súťaží sa postupuje podľa osobitného vnútorného aktu riadenia.[[1]](#footnote-1))

### Úvodné ustanovenie

* 1. Súťaže sa organizujú najmä na účel
     1. vyhľadávania detí s nadaním a žiakov s nadaním,
     2. rozvíjania tvorivého a kritického myslenia u detí a žiakov,
     3. rozvíjania gramotností v súlade so štátnym vzdelávacím programom,
     4. rozvíjania odborno-teoretických vedomostí, manuálnych, odborných a praktických zručností a výskumných schopností,
     5. rozvíjania samostatnej a pravidelnej tvorivej činnosti,
     6. rozvíjania záujmu o sebavzdelávanie,
     7. rozvíjania kognitívnych, sociálnych, občianskych, kultúrnych a komunikačných kompetencií,
     8. rozvíjania umeleckého, jazykového, prírodovedného, technického a športového nadania,
     9. vytvárania vzťahu k vyučovaciemu predmetu alebo k odboru vzdelávania,
     10. vytvárania vzťahu k svojej identite, kultúre a materinskému jazyku,
     11. rozvíjania pohybových kompetencií, formovania vzťahu k zvyšovaniu telesnej zdatnosti, posilňovaniu zdravia a zdravému životnému štýlu,
     12. vytvárania konkurenčného prostredia na vzájomné porovnávanie schopností, zručností, vedomostí a kvality výchovno-vzdelávacieho procesu,
     13. rozvíjania spolupráce s organizáciami uskutočňujúcimi výskum a vývoj, vysokými školami a podnikateľmi,
     14. podporovania účasti na medzinárodných kolách súťaží.
  2. Súťaže musia byť v súlade s princípmi a cieľmi výchovy a vzdelávania[[2]](#footnote-2)) a sú založené aj na princípoch
     1. rovnakých pravidiel a podmienok pre účastníkov súťaže pred začiatkom súťaže a počas celého priebehu súťaže,
     2. rešpektu, tolerancie, odmietania násilia, neznášanlivosti a extrémizmu,
     3. individuálneho výkonu alebo tímovej spolupráce účastníkov súťaže,
     4. predchádzania konfliktu záujmov.
  3. Súčasťou súťaží, v závislosti od ich zamerania, môže byť aj systematická príprava formou prednášok, seminárov, sústredení, tréningov, riadenej odbornej činnosti a umeleckej činnosti najmä pod vedením pedagogických zamestnancov alebo odborných zamestnancov.
  4. Účasť na súťažiach je dobrovoľná.
  5. V kategórii žiakov základných škôl môžu súťažiť aj žiaci prvého až štvrtého ročníka stredných škôl s osemročným vzdelávacím programom. V súťažiach tímov musia všetci členovia tímu spĺňať kategóriu ročníka, pre ktorý sa súťaž organizuje, uvedenú v organizačnom poriadku súťaže.
  6. Podľa zásad hodnotenia pedagogických zamestnancov a odborných zamestnancov zohľadňuje riaditeľ školy alebo riaditeľ školského zariadenia prácu pedagogického zamestnanca alebo odborného zamestnanca pri príprave detí a žiakov na súťaže a ich aktívnu účasť na súťažiach. Za mimoriadne výsledky žiakov môže riaditeľ školy alebo riaditeľ školského zariadenia udeliť pedagogickému zamestnancovi alebo odbornému zamestnancovi morálne ocenenie, ktoré môže byť spojené s finančnou odmenou.[[3]](#footnote-3))

### Štruktúra a členenie súťaže

1. Súťaže podľa cieľovej skupiny sú určené pre
   * 1. deti materských škôl,
     2. žiakov základných škôl,
     3. žiakov gymnázií,
     4. žiakov stredných odborných škôl,
     5. žiakov stredných športových škôl,
     6. žiakov škôl umeleckého priemyslu,
     7. žiakov konzervatórií,
     8. žiakov základných umeleckých škôl,
     9. deti a žiakov škôl so špeciálnymi výchovno-vzdelávacími potrebami,
     10. deti a žiakov školských výchovno-vzdelávacích zariadení a špeciálnych výchovných zariadení.
2. Súťaže podľa obsahového zamerania sú
   * 1. predmetové olympiády,
     2. tematické súťaže,
     3. umelecké súťaže,
     4. súťaže v odborných teoretických vedomostiach a praktických zručnostiach,
     5. súťaže pre deti a žiakov so špeciálnymi výchovno-vzdelávacími potrebami,
     6. súťaže pre deti a žiakov národnostných škôl,
     7. športové súťaže v oblasti rozvoja pohybových a športových aktivít v školách a školských zariadeniach.
3. Predmetová olympiáda nadväzuje na obsah príslušného štátneho vzdelávacieho programu s cieľom zvyšovania rozvojového potenciálu individuálneho výkonu alebo tímovej spolupráce detí a žiakov. Predmetová olympiáda môže byť jednopredmetová alebo multidisciplinárna. Organizátorom predmetovej olympiády môže byť len organizácia zriadená Ministerstvom školstva, výskumu, vývoja a mládeže Slovenskej republiky (ďalej len „ministerstvo“) na plnenie úloh v oblasti rozvoja odborného vzdelávania a prípravy alebo organizácia zriadená ministerstvom na plnenie úloh v oblasti podpory a rozvoja práce s mládežou (ďalej len „priamo riadená organizácia“).
4. Tematická súťaž má prierezový charakter a jej cieľom je zabezpečiť oblasti výchovy a vzdelávania so špecifickým zameraním podľa aktuálnych potrieb spoločnosti.
5. Umelecká súťaž sa zameriava na podporu a rozvíjanie tvorivej činnosti v oblastiach neprofesionálnej umeleckej tvorby s cieľom podpory tvorivosti a zviditeľnenia detí s nadaním a žiakov s nadaním.
6. Súťaž v odborných teoretických vedomostiach a praktických zručnostiach nadväzuje na príslušný štátny vzdelávací program v teoretických, odborných a praktických vedomostiach a zručnostiach v rámci jednotlivých skupín odborov vzdelávania.
7. Súťaž pre deti a žiakov so špeciálnymi výchovno-vzdelávacími potrebami sa zameriava na posilnenie sebavedomia, rozvíjanie sociálnych zručností a podporu inkluzívneho prostredia tak, aby zohľadňovala individuálne potreby a schopnosti dieťaťa alebo žiaka.
8. Súťaž pre deti a žiakov národnostných škôl sa zameriava na podporu jazykových a kultúrnych práv, zručností a identity národnostných menšín.
9. Súťaže podľa spôsobu súťaženia sú
10. súťaže jednotlivcov a
11. súťaže tímov.
12. Súťaže podľa spôsobu postupu sú
    * 1. postupové súťaže a
      2. otvorené súťaže.
13. Súťaže sa môžu členiť aj podľa vekových skupín alebo stupňa získaného vzdelania.
14. Postupová súťaž má najmenej tri úrovne. Postupová súťaž môže mať aj školské kolo a medzinárodné kolo. Otvorená súťaž má celoštátne kolo. Otvorená súťaž môže mať aj medzinárodné kolo.
15. Pre kombináciu jedného zamerania, jednej cieľovej skupiny a jedného spôsobu súťaženia môže byť v jednom čase platný organizačný poriadok len jednej súťaže.

### Organizačný poriadok súťaže

* 1. Organizačný poriadok súťaže je súbor pravidiel, postupov a štandardov, ktorými sa riadi súťaž a všetky spolupracujúce subjekty.
  2. Schválený organizačný poriadok súťaže sa zverejňuje na webovom sídle ministerstva a webovom sídle organizátora.
  3. Organizátorom je subjekt, ktorému bol schválený organizačný poriadok súťaže.
  4. Organizátor môže podľa potreby vydať, v súlade s organizačným poriadkom súťaže, metodicko-organizačné pokyny pre príslušný ročník súťaže, ktoré zasiela všetkým regionálnym úradom školskej správy (ďalej len „regionálny úrad“) a ministerstvu elektronicky na adresu elektronickej pošty zverejnenú na webovom sídle ministerstva; regionálny úrad ich následne zasiela príslušným školám a školským zariadeniam vo svojej územnej pôsobnosti.

### Žiadosť o schválenie organizačného poriadku súťaže

* 1. Žiadateľom o schválenie organizačného poriadku súťaže (ďalej len „žiadateľ“) môže byť
     1. priamo riadená organizácia,
     2. orgán územnej samosprávy,
     3. škola, školské zariadenie,
     4. štátom uznaná registrovaná cirkev alebo náboženská spoločnosť alebo
     5. iná právnická osoba.
  2. Žiadosti o schválenie organizačného poriadku súťaže (ďalej len „žiadosť“) sa podávajú ministerstvu v termíne určenom vo výzve, ktorú ministerstvo zverejňuje na svojom webovom sídle; na žiadosti podané po tomto termíne sa neprihliada.
  3. Prílohami žiadosti sú
     1. organizačný poriadok súťaže,
     2. rozpočet súťaže a
     3. zoznam navrhovaných členov celoštátnej odbornej komisie súťaže.
  4. Vzor žiadosti a jej príloh sa zverejňuje na webovom sídle ministerstva.
  5. Žiadosť sa podáva písomne na adresu ministerstva a elektronicky na adresu elektronickej pošty zverejnenú na webovom sídle ministerstva. Pri písomnej žiadosti sa prílohy prikladajú v troch vyhotoveniach.
  6. Ak žiadosť nie je úplná, organizačný útvar na prvom stupni riadenia, v ktorého pôsobnosti sú súťaže (ďalej len „príslušný útvar“) vyzve žiadateľa na jej doplnenie v určenej lehote. Ak žiadateľ do tejto lehoty žiadosť nedoplní, na žiadosť sa neprihliada.

### Posudzovanie žiadosti

* 1. Každá príslušná priamo riadená organizácia vedie zoznam expertov na účely posudzovania organizačných poriadkov súťaže.
  2. Ak príslušný útvar vyhodnotí žiadosť ako úplnú, vedúci zamestnanec príslušného útvaru (ďalej len „vedúci zamestnanec“) požiada priamo riadenú organizáciu podľa obsahového zamerania súťaže o zabezpečenie vypracovania dvoch posudkov expertmi zo zoznamu podľa odseku 1.
  3. Posudky obsahujú odporúčanie na schválenie alebo na neschválenie organizačného poriadku súťaže.
  4. Príslušná priamo riadená organizácia požiada expertov určených ministerstvom zo zoznamu podľa odseku 1 o vypracovanie posudku. Určený expert predloží posudok priamo riadenej organizácii do 15 pracovných dní odo dňa, odkedy ho priamo riadená organizácia požiadala o vypracovanie posudku. Posudky predloží príslušná priamo riadená organizácia tretiemu expertovi, ktorého určí ministerstvo zo zoznamu podľa odseku 1.
  5. Tretí expert na základe posudkov navrhne bodové hodnotenie jednotlivých organizačných poriadkov súťaží a odporučí

1. schváliť organizačný poriadok súťaže alebo
2. neschváliť organizačný poriadok súťaže s uvedením dôvodov.
   1. Príslušný útvar na základe odporúčania tretieho experta vypracuje zoznam súťaží, ktorých organizačné poriadky navrhuje schváliť, a súťaží, ktorých organizačné poriadky navrhuje neschváliť. Vedúci zamestnanec tento zoznam predloží na schválenie štátnemu tajomníkovi, v ktorého pôsobnosti je príslušný útvar (ďalej len „štátny tajomník“).
   2. Organizačný poriadok súťaže možno schváliť, len ak je v súlade so všeobecne záväznými právnymi predpismi a touto smernicou.

### Schválenie organizačného poriadku súťaže a schválenie zmeny organizačného poriadku súťaže

* 1. Príslušný útvar oznámi schválenie alebo neschválenie organizačného poriadku súťaže žiadateľovi do 31. augusta; ak organizačný poriadok súťaže nebol schválený, príslušný útvar oznámi žiadateľovi aj dôvody, pre ktoré nebol schválený.
  2. Zoznam súťaží, ktorých organizačné poriadky boli schválené na nasledujúci školský rok, sa zverejňuje na webovom sídle ministerstva každoročne do 31. augusta.[[4]](#footnote-4))
  3. Schválenie organizačného poriadku súťaže platí päť rokov odo dňa schválenia.
  4. Zmeny v organizačnom poriadku súťaže, ktoré nemajú podstatný vplyv na organizáciu súťaže alebo nemajú vplyv na rozpočet súťaže, predkladá organizátor príslušnému útvaru. Zmeny v schválenom organizačnom poriadku súťaže schvaľuje na návrh príslušného útvaru štátny tajomník.
  5. Ak vedúci zamestnanec zistí, že navrhovaná zmena má podstatný vplyv na organizáciu súťaže alebo má vplyv na rozpočet súťaže, štátnemu tajomníkovi navrhne zmenu neschváliť. Ak štátny tajomník zmenu neschváli, vedúci zamestnanec túto skutočnosť oznámi organizátorovi a vyzve ho na podanie novej žiadosti o schválenie organizačného poriadku súťaže.

### Zrušenie organizačného poriadku súťaže

* 1. Štátny tajomník môže schválený organizačný poriadok súťaže zrušiť, ak sa preukáže, že

1. regionálny úrad vypovedal zmluvu o organizačnom zabezpečení súťaže (ďalej len „zmluva“) z dôvodu jej porušenia, ak ide o celoštátne kolo,
2. súťaž sa neorganizuje v súlade s organizačným poriadkom súťaže,
3. súťaž sa neorganizuje v súlade s princípmi uvedenými v čl. 2 ods. 2,
4. organizátor nezabezpečil hospodárne a účelné vynakladanie finančných prostriedkov zo štátneho rozpočtu určených na súťaž,
5. celoštátna odborná komisia uvedie nepravdivé skutočnosti v správe o priebehu a výsledkoch súťaže,
6. súťažiaci na medzinárodné kolo boli vybraní bez uskutočnenia celoštátneho kola,
7. do okresných kôl súťaže sa za celú Slovenskú republiku prihlási menej ako 50 % škôl alebo školských zariadení podľa cieľovej skupiny,
8. organizátor celoštátneho kola súťaže nepredloží príslušnému útvaru návrh rozpočtu súťaže na nasledujúci kalendárny rok v lehote podľa čl. 14 ods. 1,
9. predseda celoštátnej odbornej komisie nepredloží príslušnému útvaru hodnotiacu správu o priebehu ročníka súťaže v lehote podľa čl. 12 ods. 2.
   1. Informáciu o zrušení schváleného organizačného poriadku súťaže spolu s odôvodnením oznámi príslušný útvar organizátorovi a všetkým regionálnym úradom. Regionálny úrad o zrušení organizačného poriadku súťaže následne bezodkladne informuje dotknuté školy a školské zariadenia vo svojej územnej pôsobnosti.

### Riadenie súťaže

* 1. Organizátor metodicky, odborne, finančne, organizačne, technicky a administratívne zabezpečuje realizáciu súťaže.
  2. Podmienky účasti v súťaži určuje organizačný poriadok súťaže. Podmienkou účasti v kole na vyššej úrovni súťaže je vždy úspešná účasť v kole na nižšej úrovni súťaže.
  3. Školské kolo organizačne a finančne zabezpečuje príslušná škola alebo školské zariadenie a riadi ho komisia, ktorú ustanoví riaditeľ školy alebo školského zariadenia. Okresné kolá a krajské kolá organizuje, koordinuje a finančne zabezpečuje príslušný regionálny úrad. Celoštátne kolo metodicky, organizačne, technicky a finančne zabezpečuje organizátor.
  4. Celoštátna odborná komisia má predsedu a najmenej päť a najviac deväť ďalších členov. Členov celoštátnej odbornej komisie vymenúva a odvoláva vedúci zamestnanec na základe zoznamu navrhovaných členov celoštátnej komisie, ktorý tvorí prílohu žiadosti. Členovia celoštátnej odbornej komisie sa vymenúvajú na čas do konca platnosti organizačného poriadku súťaže. Predsedu celoštátnej odbornej komisie volia spomedzi seba jej členovia na prvom zasadnutí; predsedom celoštátnej odbornej komisie nemôže byť zástupca regionálneho úradu alebo zástupca ministerstva.
  5. Členstvo v celoštátnej odbornej komisii zaniká

1. právoplatným odsúdením za spáchanie úmyselného trestného činu alebo právoplatným odsúdením za spáchanie trestného činu z nedbanlivosti, ak výkon trestu odňatia slobody nebol podmienečne odložený,
2. obmedzením spôsobilosti na právne úkony,
3. doručením písomného oznámenia vedúcemu zamestnancovi o vzdaní sa funkcie člena celoštátnej odbornej komisie; členstvo zaniká dňom doručenia písomného oznámenia alebo dňom uvedeným v písomnom oznámení alebo
4. smrťou alebo vyhlásením za mŕtveho.
   1. Vedúci zamestnanec môže odvolať člena celoštátnej odbornej komisie, ak sa nezúčastnil najmenej dvakrát po sebe na koordinačných stretnutiach k súťaži, alebo ak preukázateľne nezabezpečil odbornú časť celoštátneho kola súťaže.
   2. Organizačný poriadok súťaže upraví štruktúru, činnosť a počet členov odborných komisií na všetkých úrovniach uvedených v organizačnom poriadku súťaže.
   3. Členom odbornej komisie okrem celoštátnej odbornej komisie môže byť pedagogický zamestnanec, odborný zamestnanec, vysokoškolský učiteľ, zástupca profesijného združenia, výskumný pracovník, člen občianskeho združenia, ktoré pôsobí v príslušnej oblasti, zástupca regionálneho úradu, zástupca priamo riadenej organizácie alebo významná osobnosť z oblasti, v ktorej sa uskutočňuje súťaž.
   4. Členom celoštátnej odbornej komisie môže byť pedagogický zamestnanec, odborný zamestnanec, vysokoškolský učiteľ, zástupca profesijného združenia, výskumný pracovník, člen občianskeho združenia, ktoré pôsobí v príslušnej oblasti, zástupca regionálneho úradu, zástupca priamo riadenej organizácie, zástupca organizačného útvaru ministerstva príslušného podľa obsahového zamerania súťaže, zástupca príslušného útvaru, alebo významná osobnosť z oblasti, v ktorej sa uskutočňuje súťaž.
   5. Za člena odbornej komisie možno vymenovať fyzickú osobu, ktorá má prax v oblasti podľa obsahového zamerania príslušnej súťaže najmenej jeden rok. Na zvolenie za predsedu celoštátnej odbornej komisie sa vyžaduje vysokoškolské vzdelanie druhého stupňa.
   6. Predsedu krajskej odbornej komisie vymenúva a odvoláva riaditeľ príslušného regionálneho úradu na návrh celoštátnej odbornej komisie. Členov krajskej odbornej komisie vymenúva a odvoláva riaditeľ príslušného regionálneho úradu po dohode s predsedom tejto komisie.
   7. Predsedu okresnej odbornej komisie vymenúva a odvoláva riaditeľ príslušného regionálneho úradu na návrh krajskej odbornej komisie. Členov okresnej odbornej komisie vymenúva a odvoláva riaditeľ príslušného regionálneho úradu po dohode s predsedom tejto komisie.
   8. Členstvo v odborných komisiách je čestné bez nároku na odmenu, dobrovoľné a nezastupiteľné.
   9. Člen odbornej komisie zachováva mlčanlivosť o všetkých skutočnostiach,   
      o ktorých sa dozvedel pri výkone svojej funkcie v komisii alebo v súvislosti s ňou; túto povinnosť má aj po skončení výkonu funkcie člena komisie.

### Organizácia súťaže

* 1. Organizátor pri organizovaní súťaže postupuje najmä podľa organizačného poriadku súťaže, tejto smernice a podmienok pridelenia finančných prostriedkov.
  2. Organizátor zodpovedá za

1. dodržiavanie organizačného poriadku súťaže,
2. zabezpečenie riadneho priebehu súťaže,
3. zabezpečenie vhodného stravovania pre účastníkov súťaže,
4. ubytovacie, priestorové, materiálne a technické podmienky a
5. rovnaké súťažné podmienky pre všetkých účastníkov súťaže.
6. Organizátor zodpovedá za vyhotovenie diplomu zo súťaže na všetkých úrovniach každému súťažiacemu, ktorý sa umiestnil na prvom, druhom alebo treťom mieste. Ak ide o súťaž tímov, diplom sa vyhotovuje pre každého člena tímu.
7. Diplom obsahuje
8. názov súťaže,
9. logo ministerstva,
10. názov organizátora,
11. meno a priezvisko súťažiaceho,
12. názov školy súťažiaceho,
13. príslušné kolo súťaže,
14. umiestnenie súťažiaceho,
15. dátum konania súťaže,
16. podpis predsedu odbornej komisie na príslušnej úrovni súťaže a
17. registratúrne číslo schváleného organizačného poriadku súťaže.

### Bezpečnosť a ochrana zdravia účastníkov súťaže

* 1. Počas organizovania súťaže musí byť dodržaná bezpečnosť a ochrana zdravia všetkých účastníkov súťaže a sprievodných podujatí.
  2. Za dodržiavanie bezpečnosti a ochrany zdravia počas súťaže zodpovedá organizátor a pedagogický zamestnanec alebo odborný zamestnanec poverený riaditeľom školy alebo školského zariadenia.
  3. Do miesta konania súťaže a späť cestujú deti a žiaci v sprievode pedagogického zamestnanca alebo odborného zamestnanca školy alebo školského zariadenia alebo v sprievode inej plnoletej osoby, ktorú písomne poveril riaditeľ školy alebo školského zariadenia s informovaným súhlasom zákonného zástupcu dieťaťa alebo žiaka.
  4. Regionálny úrad v spolupráci s riaditeľmi škôl a školských zariadení sa môže dohodnúť na osobe podľa odseku 3 vo vzťahu k viacerým školám alebo školským zariadeniam spoločne.

### Vyhodnotenie súťaže

1. Predseda odbornej komisie kola na nižšej úrovni súťaže vypracuje správu o priebehu a výsledkoch súťaže a spolu s výsledkovou listinou ju do desiatich pracovných dní po skončení príslušného kola súťaže poskytne
   * 1. predsedovi odbornej komisie kola na vyššej úrovni súťaže,
     2. organizátorovi a
     3. príslušnému regionálnemu úradu.
2. Celoštátna odborná komisia zostaví hodnotiacu správu o priebehu ročníka súťaže; ak ide o postupovú súťaž, hodnotiacu správu zostavuje na základe správ o priebehu a výsledkoch súťaže odborných komisií kôl na nižších úrovniach súťaže. Prílohou hodnotiacej správy je informácia o celkovej zapojenosti škôl do súťaže, výsledková listina celoštátneho kola a zoznam detí a žiakov, ktorí sa umiestnili na prvom, druhom alebo treťom mieste v rámci každej úrovne súťaže v príslušnom školskom roku spolu s názvom školy dieťaťa alebo žiaka. Predseda celoštátnej odbornej komisie poskytne hodnotiacu správu príslušnému útvaru na adresu elektronickej pošty zverejnenú na webovom sídle ministerstva do 20 pracovných dní od ukončenia najvyššieho kola súťaže.

### Účasť na medzinárodných kolách

* 1. Na medzinárodné kolo, ktoré nadväzuje na celoštátnu súťaž, vysiela súťažiacich príslušným útvarom poverený organizátor.
  2. Medzinárodného kola sa zúčastňujú víťazi celoštátnych kôl alebo deti a žiaci vybraní na súťaž v súlade s organizačným poriadkom súťaže a pravidlami súťaže.
  3. Za spôsob výberu súťažiacich a vedúceho tímu na medzinárodné kolo zodpovedá celoštátna odborná komisia.
  4. Vycestovanie súťažiacich a vedúcich tímov na medzinárodné kolo administratívne a organizačne zabezpečuje priamo riadená organizácia podľa obsahového zamerania súťaže v spolupráci s celoštátnou odbornou komisiou a organizátorom.
  5. Na prípravu na medzinárodné kolá sa organizujú sústredenia, ktoré zabezpečuje organizátor v spolupráci s celoštátnou odbornou komisiou alebo príslušným útvarom poverenou priamo riadenou organizáciou podľa obsahového zamerania súťaže. Rozsah prípravy určuje organizačný poriadok súťaže alebo metodicko-organizačné pokyny podľa čl. 4 ods. 4. Za odborné zabezpečenie sústredení zodpovedá príslušná celoštátna odborná komisia.
  6. Výdavky spojené s účasťou súťažiacich a vedúcich tímov na medzinárodnom kole a s uskutočnením sústredenia a organizovania medzinárodného kola v Slovenskej republike sa uhrádzajú z rozpočtu ministerstva v súlade s rozpočtovými možnosťami rozpočtovej kapitoly ministerstva a z mimorozpočtových zdrojov.
  7. Organizovaním medzinárodného kola v Slovenskej republike poveruje príslušný útvar priamo riadenú organizáciu, regionálny úrad, školu, školské zariadenie alebo inú právnickú osobu. Ak organizátor súťaže plánuje organizovať medzinárodné kolo v Slovenskej republike, musí to byť uvedené v organizačnom poriadku súťaže.
  8. Zástupcov Slovenskej republiky vo výkonných orgánoch medzinárodných kôl a odborných expertov podľa pravidiel medzinárodnej súťaže na návrh predsedu celoštátnej odbornej komisie po predchádzajúcom prerokovaní s organizátorom vymenúva a odvoláva štátny tajomník.
  9. Zoznam súťaží s medzinárodným kolom na príslušný školský rok, na ktoré ministerstvo môže poskytnúť finančné prostriedky, schvaľuje štátny tajomník. Tento zoznam sa zverejňuje na webovom sídle ministerstva do 31. augusta.

### Financovanie súťaží

* 1. Organizátor celoštátneho kola súťaže financovanej ministerstvom predkladá príslušnému útvaru každoročne do 30. júna návrh rozpočtu súťaže na nasledujúci kalendárny rok. Vzor rozpočtu súťaže sa zverejňuje na webovom sídle ministerstva. Návrh rozpočtu súťaže schvaľuje štátny tajomník.
  2. Na organizačné zabezpečenie súťaží možno použiť finančné prostriedky z

1. rozpočtovej kapitoly ministerstva,
2. iných rozpočtových kapitol,
3. iných zdrojov, ako je štátny rozpočet.
   1. Z rozpočtovej kapitoly ministerstva sa poskytujú finančné prostriedky na úhradu nákladov spojených s prípravou, účasťou, organizáciou a realizáciou okresných, krajských, celoštátnych a medzinárodných kôl súťaží.
   2. Na organizačné zabezpečenie okresných kôl súťaží a krajských kôl súťaží poskytuje ministerstvo finančné prostriedky regionálnym úradom.
   3. Na organizačné zabezpečenie celoštátnych kôl súťaží poskytuje ministerstvo finančné prostriedky organizátorovi prostredníctvom regionálneho úradu; ak je organizátorom priamo riadená organizácia, poskytuje ich priamo riadenej organizácii.
   4. Na organizačné zabezpečenie medzinárodných kôl súťaží poskytuje ministerstvo finančné prostriedky organizátorovi.

### Financovanie okresných kôl súťaží a krajských kôl súťaží

* 1. Regionálny úrad osloví školy, školské zariadenia alebo iné právnické osoby so sídlom na území príslušného okresu alebo príslušného kraja podľa úrovne súťaže s ponukou na organizačné zabezpečenie súťaže a vyberie subjekt, ktorý súťaž organizačne zabezpečí.
  2. Regionálny úrad s vybraným subjektom uzatvorí zmluvu, ktorej vzor je uvedený v prílohe, a poskytne vybranému subjektu súťaže finančné prostriedky; ak je vybraným subjektom škola alebo školské zariadenie, ktoré nie je právnickou osobou, zmluvu uzatvorí s príslušným zriaďovateľom.
  3. Vybraný subjekt po skončení príslušného kola súťaže predloží regionálnemu úradu prehľad skutočných výdavkov za príslušné kolo súťaže, ktorého vzor sa zverejňuje na webovom sídle ministerstva, spolu s účtovnými dokladmi, a to do desiatich pracovných dní od skončenia príslušného kola súťaže.
  4. Regionálny úrad overí správnosť prehľadu skutočných výdavkov a účtovných dokladov a posúdi oprávnenosť výdavkov do desiatich pracovných dní odo dňa predloženia prehľadu. Regionálny úrad podľa potreby prerokuje oprávnenosť výdavkov s vybraným subjektom.
  5. Ak sú skutočné výdavky na organizačné zabezpečenie príslušného kola súťaže nižšie ako objem finančných prostriedkov, ktoré poskytol regionálny úrad, vybraný subjekt rozdiel vráti príslušnému regionálnemu úradu do piatich pracovných dní od posúdenia oprávnenosti výdavkov; regionálny úrad finančné prostriedky vrátené od všetkých organizátorov vráti ministerstvu podľa pokynov ministerstva.
  6. Na zabezpečenie stravovania a ubytovania účastníkov sa prednostne využívajú účelové zariadenia ministerstva, školské účelové zariadenia a školské internáty.
  7. Na súťaže sa prednostne využívajú priestory objektov škôl a školských zariadení bezplatne, v odôvodnených prípadoch na základe dohody s poskytovateľom priestorov za úhradu prevádzkových nákladov.
  8. Na ocenenie víťazov a na ďalšie výdavky spojené s organizovaním súťaže môže vybraný subjekt použiť aj finančné prostriedky od iných subjektov.
  9. Regionálny úrad predkladá organizačnému útvaru, v ktorého pôsobnosti je financovanie regionálneho školstva, vyúčtovanie finančných prostriedkov, ktoré mu boli poskytnuté na organizačné zabezpečenie okresných kôl a krajských kôl súťaží, súhrnne podľa pokynov ministerstva.

### Financovanie celoštátnych kôl súťaží

* 1. Ministerstvo poskytuje finančné prostriedky na organizačné zabezpečenie celoštátneho kola do 28. februára

1. regionálnym úradom, ak organizátorom nie je priamo riadená organizácia alebo
2. priamo riadenej organizácii, ak je organizátorom.
   1. Regionálny úrad s organizátorom súťaže, ktorým nie je priamo riadená organizácia, uzatvorí zmluvu, ktorej vzor je uvedený v prílohe, a poskytne organizátorovi súťaže finančné prostriedky.
   2. Organizátor súťaže, ktorým nie je priamo riadená organizácia, po skončení celoštátneho kola súťaže predloží regionálnemu úradu prehľad skutočných výdavkov na celoštátne kolo súťaže, ktorého vzor sa zverejňuje na webovom sídle ministerstva, spolu s účtovnými dokladmi, a to do desiatich pracovných dní od skončenia celoštátneho kola súťaže.
   3. Regionálny úrad overí správnosť prehľadu skutočných výdavkov a účtovných dokladov a posúdi oprávnenosť výdavkov do desiatich pracovných dní odo dňa predloženia prehľadu. Regionálny úrad podľa potreby prerokuje oprávnenosť výdavkov s organizátorom súťaže.
   4. Ak sú skutočné výdavky na organizačné zabezpečenie celoštátneho kola súťaže nižšie ako objem finančných prostriedkov, ktoré poskytol regionálny úrad, organizátor súťaže rozdiel vráti príslušnému regionálnemu úradu do piatich pracovných dní od posúdenia oprávnenosti výdavkov; regionálny úrad finančné prostriedky vrátené od všetkých organizátorov vráti ministerstvu podľa pokynov ministerstva.
   5. Regionálny úrad predkladá organizačnému útvaru, v ktorého pôsobnosti je financovanie regionálneho školstva, vyúčtovanie finančných prostriedkov, ktoré mu boli poskytnuté na organizačné zabezpečenie celoštátnych kôl súťaží, súhrnne podľa pokynov ministerstva.
   6. Ustanovenia čl. 15 ods. 6 až 9 sa vzťahujú aj na celoštátne kolá súťaží.

### Financovanie medzinárodných kôl súťaží

* 1. Finančné prostriedky na organizačné zabezpečenie medzinárodného kola súťaže poskytne ministerstvo, len ak je v schválenom organizačnom poriadku súťaže uvedené, že súťaž má aj medzinárodné kolo.
  2. Organizátor medzinárodného kola súťaže, ktorým nie je priamo riadená organizácia, požiada písomne ministerstvo o pridelenie finančných prostriedkov na organizačné zabezpečenie súťaže. K žiadosti o pridelenie finančných prostriedkov sa prikladá rozpočet na medzinárodné kolo súťaže.
  3. Organizátor medzinárodného kola súťaže, ktorým nie je priamo riadená organizácia, po skončení medzinárodného kola súťaže predloží príslušnému útvaru prehľad skutočných výdavkov na medzinárodné kolo súťaže, ktorého vzor sa zverejňuje na webovom sídle ministerstva, spolu s účtovnými dokladmi, a to do desiatich pracovných dní od skončenia medzinárodného kola súťaže.
  4. Príslušný útvar overí správnosť prehľadu skutočných výdavkov a účtovných dokladov a posúdi oprávnenosť výdavkov do 20 pracovných dní odo dňa predloženia prehľadu.
  5. Ak sú skutočné výdavky na organizačné zabezpečenie medzinárodného kola súťaže nižšie ako objem finančných prostriedkov, ktoré poskytlo ministerstvo, organizátor súťaže rozdiel vráti ministerstvu do desiatich pracovných dní od skončenia medzinárodného kola súťaže.

### Pravidlá poskytovania finančných prostriedkov za mimoriadne výsledky žiakov

1. Ministerstvo môže prideliť z rozpočtovej kapitoly ministerstva zriaďovateľovi finančné prostriedky za
   * 1. mimoriadne výsledky žiakov v celoštátnom kole súťaže,
     2. mimoriadne výsledky žiakov v medzinárodnom kole súťaže, ktoré je pokračovaním súťaže podľa písmena a),
     3. účasť školy v medzinárodnom projekte alebo programe.
2. Finančné prostriedky sa poskytujú zriaďovateľom škôl, v ktorých sa vzdelávanie považuje za sústavnú prípravu na povolanie.
3. Finančné prostriedky sa poskytujú zriaďovateľovi na základe bodového ohodnotenia školy za
   * 1. umiestnenie na celoštátnom kole predmetovej olympiády
        1. päť bodov za prvé miesto jednotlivca alebo tímu,
        2. štyri body za druhé miesto jednotlivca alebo tímu,
        3. tri body za tretie miesto jednotlivca alebo tímu,
     2. umiestnenie na celoštátnom kole súťaže okrem predmetovej olympiády a školskej športovej súťaže
        1. štyri body za prvé miesto jednotlivca alebo tímu,
        2. tri body za druhé miesto jednotlivca alebo tímu,
        3. dva body za tretie miesto jednotlivca alebo tímu,
     3. umiestnenie v medzinárodnom kole
        1. desať bodov za prvé miesto jednotlivca alebo tímu,
        2. deväť bodov za druhé miesto jednotlivca alebo tímu,
        3. osem bodov za tretie miesto jednotlivca alebo tímu,
     4. účasť žiakov školy na realizácii medzinárodného projektu alebo programu najviac päť bodov,
     5. za ocenenie jednotlivca alebo tímu v medzinárodnom projekte alebo programe päť bodov.
4. Pri hodnotení umiestnenia tímu zloženého zo žiakov rôznych škôl, každá škola získa celé bodové ohodnotenie tímu.

### Oznamovanie výsledkov na poskytovanie finančných prostriedkov za mimoriadne výsledky žiakov

* 1. Zoznam súťaží, medzinárodných projektov a programov, za ktoré sa poskytujú finančné prostriedky, sa zverejňuje na webovom sídle ministerstva každoročne do 15. júna na nasledujúci školský rok.[[5]](#footnote-5)) Zoznam súťaží zostavuje príslušný útvar po prerokovaní s organizačnými útvarmi, v ktorých pôsobnosti sú materské školy, základné školy, stredné školy a národnostné vzdelávanie, na základe zapojenosti škôl do jednotlivých súťaží.
  2. Organizátor zapíše do zoznamu škôl, ktorý zverejní ministerstvo do 31. augusta na svojom webovom sídle, výsledky súťaže a účasť žiakov školy na realizácii projektu alebo programu a umiestnenie žiaka príslušnej školy v kole na najvyššej úrovni súťaže s pridelením bodov podľa čl. 18 ods. 3 a 4. Zoznam so zapísanými informáciami podľa prvej vety zasiela organizátor elektronicky organizačnému útvaru, v ktorého pôsobnosti je financovanie regionálneho školstva, do 30. septembra.
  3. Organizátor zodpovedá za správnosť pridelenia bodov.

### Poskytovanie finančných prostriedkov za mimoriadne výsledky žiakov

* 1. Ministerstvo pridelí zriaďovateľovi finančné prostriedky za mimoriadne výsledky žiakov podľa počtu bodov získaných žiakmi v príslušných oblastiach a sumy zodpovedajúcej hodnote jedného bodu.
  2. Hodnota zodpovedajúca jednému bodu sa vypočíta ako podiel objemu finančných prostriedkov vyčlenených na tento účel ministerstvom a počtu všetkých bodov podľa čl. 18 ods. 3 a 4.
  3. Zoznam škôl, pre ktoré ministerstvo poskytne finančné prostriedky za mimoriadne výsledky žiakov, zverejňuje ministerstvo na svojom webovom sídle každoročne do 15. novembra.[[6]](#footnote-6))
  4. Zriaďovateľ pridelí finančné prostriedky za mimoriadne výsledky žiakov jednotlivým školám v jeho zriaďovateľskej pôsobnosti podľa počtu bodov, ktorými sa podieľali na ich získaní.
  5. Finančné prostriedky pridelené zriaďovateľom za mimoriadne výsledky žiakov majú charakter bežných výdavkov a možno ich použiť v súlade s osobitným predpisom.[[7]](#footnote-7))
  6. Skutočné čerpanie finančných prostriedkov za mimoriadne výsledky žiakov za kalendárny rok uvedie zriaďovateľ v správe o hospodárení.

### Prechodné ustanovenia

* 1. Kolá súťaží schválených podľa predpisov účinných do 31. augusta 2024 sa v školskom roku 2024/2025 organizujú podľa predpisov a organizačných poriadkov súťaží účinných do 31. augusta 2024.
  2. Súťaže schválené podľa predpisov účinných do 31. augusta 2024 sa od 1. septembra 2025 zrušujú; po 1. septembri 2025 sa môžu v príslušnej súťaži uskutočniť len kolá na vyššej úrovni súťaže.
  3. Odborné komisie súťaží zriadené do 31. augusta 2024 sa od 1. septembra 2025 zrušujú. Členovia celoštátnych odborných komisií súťaží vymenovaní podľa predpisov účinných do 31. augusta 2024 sa v školskom roku 2025/2026 považujú za členov celoštátnych odborných komisií podľa tejto smernice, ak sa celoštátne kolo súťaže podľa odseku 2 uskutoční v školskom roku 2025/2026.

### Zrušovacie ustanovenia

Zrušuje sa smernica č. 23/2017 o súťažiach v znení smernice č. 58/2021 a smernice č. 2/2024.

### Účinnosť

Táto smernica nadobúda účinnosť 1. septembra 2024.

**minister**

## Zoznam príloh

Príloha: Zmluva o organizovaní, realizácií a finančnom zabezpečení okresného/krajského/celoštátneho kola súťaže detí a žiakov škôl a školských zariadení alebo predmetovej olympiády žiakov škôl

## Obsah

[Smernica č. xx/2024 o súťažiach a predmetových olympiádach 1](#_Toc175224371)

[Čl. 1 Predmet úpravy 1](#_Toc175224372)

[Čl. 2 Úvodné ustanovenie 1](#_Toc175224373)

[Čl. 3 Štruktúra a členenie súťaže 2](#_Toc175224374)

[Čl. 4 Organizačný poriadok súťaže 4](#_Toc175224375)

[Čl. 5 Žiadosť o schválenie organizačného poriadku súťaže 4](#_Toc175224376)

[Čl. 6 Posudzovanie žiadosti 5](#_Toc175224377)

[Čl. 7 Schválenie organizačného poriadku súťaže a schválenie zmeny organizačného poriadku súťaže 5](#_Toc175224378)

[Čl. 8 Zrušenie organizačného poriadku súťaže 6](#_Toc175224379)

[Čl. 9 Riadenie súťaže 7](#_Toc175224380)

[Čl. 10 Organizácia súťaže 8](#_Toc175224381)

[Čl. 11 Bezpečnosť a ochrana zdravia účastníkov súťaže 9](#_Toc175224382)

[Čl. 12 Vyhodnotenie súťaže 9](#_Toc175224383)

[Čl. 13 Účasť na medzinárodných kolách 10](#_Toc175224384)

[Čl. 14 Financovanie súťaží 10](#_Toc175224385)

[Čl. 15 Financovanie okresných kôl súťaží a krajských kôl súťaží 11](#_Toc175224386)

[Čl. 16 Financovanie celoštátnych kôl súťaží 12](#_Toc175224387)

[Čl. 17 Financovanie medzinárodných kôl súťaží 13](#_Toc175224388)

[Čl. 18 Pravidlá poskytovania finančných prostriedkov za mimoriadne výsledky žiakov 13](#_Toc175224389)

[Čl. 19 Oznamovanie výsledkov na poskytovanie finančných prostriedkov za mimoriadne výsledky žiakov 14](#_Toc175224390)

[Čl. 20 Poskytovanie finančných prostriedkov za mimoriadne výsledky žiakov 14](#_Toc175224391)

[Čl. 21 Prechodné ustanovenia 15](#_Toc175224392)

[Čl. 22 Zrušovacie ustanovenia 15](#_Toc175224393)

[Čl. 23 Účinnosť 15](#_Toc175224394)

[Zoznam príloh 16](#_Toc175224395)

[Obsah 17](#_Toc175224396)

1. ) Smernica č. 25/2023 o školských športových súťažiach v znení smernice č. 40/2023. [↑](#footnote-ref-1)
2. ) § 3 a 4 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov. [↑](#footnote-ref-2)
3. ) § 80 ods. 3 zákona č. 138/2019 Z. z. o pedagogických zamestnancoch a odborných zamestnancoch a o zmene a doplnení niektorých zákonov v znení neskorších predpisov. [↑](#footnote-ref-3)
4. ) § 14 ods. 10 zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov [↑](#footnote-ref-4)
5. ) § 4b ods. 2 zákona č. 597/2003 Z. z. o financovaní základných škôl, stredných škôl a školských zariadení v znení zákona č. 38/2011 Z. z. [↑](#footnote-ref-5)
6. ) § 4b ods. 5 zákona č. 597/2003 Z. z. v znení zákona č. 38/2011 Z. z. [↑](#footnote-ref-6)
7. ) § 4b ods. 6 zákona č. 597/2003 Z. z. v znení zákona č. 38/2011 Z. z. [↑](#footnote-ref-7)